Pasop vir dié deposito- en terugbetalingslenters - Jou Geld | Solidariteit WêreldJou Geld | Solidariteit Wêreld
Tuis › 2016-wenke › Pasop vir dié deposito- en terugbetalingslenters
Pasop vir dié deposito- en terugbetalingslenters
Woensdag, September 7th, 2016
Die Suid-Afrikaanse Bankrisiko-Inligtingsentrum (Sabric) het sy Foefies- en Slentersveldtog van stapel gestuur, wat beoog om bewuswording te kweek aangaande bankslenters in die land.
"Verbruikers moet die mag in hulle eie hande neem deur te verseker dat hulle ingelig is oor hoe om hulself te beskerm, veral wanneer hulle aanlyn sake doen," sê Kalyani Pillay, Sabric se HUB.
Die eerste fase van Sabric se Foefies- en Slentersveldtog fokus op die oneerlike verandering van bankrekeningbesonderhede-slenter, en deposito- en terugbetalingslenters.
Vals verandering van bankrekeningbesonderhede-slenter
'n Potensiële sake-slagoffer ontvang 'n e-pos of brief wat hom inlig dat hulle hoofverskaffer se bankbesonderhede verander het.
Die korrespondensie sal die besonderhede van die nuwe rekening bevat. Jy sal gevra word om toekomstige betalings in die nuwe rekening te doen – hierdie besonderhede is vals.
In sekere instansies bel die bedrieër ook die slagoffer aangaande die veranderinge in die bankrekeningbesonderhede.
Die bedrieër sal die oproep gebruik om meer inligting te bekom sodat hulle hulle e-pos/brief meer outentiek kan laat lyk.
Misdadigers gebruik sosiale manipulering om inligting te akkumuleer wat hulle vir hierdie slenter benodig, en korporatiewe instansies en hulle kliënte en vennote is die teikens.
'n Misdadiger bestel goedere of dienste by 'n sake-onderneming en maak betalings in die slagoffer se rekening, gewoonlik met 'n vals tjek.
Bewys van betaling word dan aan die sake-onderneming gestuur, en goedere word by die misdadiger afgelewer.
Die bank verwerk dan die tjek, dit word as vals geïdentifiseer en geen fondse word na die slagoffer se rekening oorgeplaas nie.
In ander gevalle word die bestelling gekanselleer en 'n dringende terugbetaling word versoek.
Alternatiewelik word 'n betaling "foutief" gedoen en 'n dringende terugbetaling word versoek.
Hierdie slenter word gekenmerk deur 'n bedrieër wat 'n kwotasie aanvra vir 'n spesifieke diens of goedere.
"Betaling" word dan gedoen en bewys van betaling word voorsien vir 'n bedrag wat die kwotasie by verre oorskry.
Byvoorbeeld, as die kwotasie vir R2,990 is, sal die vals deposito vir R22,990 wees.
Die verskaffer se kantoor sal dan gekontak word en 'n dringende terugbetaling aangevra word.
Die diensverskaffer sal deur hulle rekords gaan en sien dat 'n ekstra bedrag betaal is – hulle betaal dan die "oorbetaling" terug.
Later merk hulle op dat die oorspronklike deposito omgeswaai is aangesien dit met 'n vals tjek betaal is.
Hoe om die verandering van bankrekeningslenter te vermy:
Handhaaf 'n goeie verhouding met verskaffers en ken jou kontakte.
Indien 'n verskaffer jou kontak, vra om met die kontak wat jy ken te praat. Moenie instruksies neem van personeel wat nie aan jou bekend is nie.
Pasop vir bevestigende e-posse van amper identiese e-posadresse, soos .com in plaas van .co.za.
Sê personeel aan om fakture te ondersoek vir ongerymdhede en verdagte dokumente aan te meld.
Verseker dat jou maatskappy se private inligting nie aan derde partye openbaar gemaak word wat nie daarop geregtig is om dit te ontvang nie.
Versnipper fakture of kommunikasiemateriaal wat briefhoofde bevat, in plaas daarvan om dit in die snippermandjie te gooi.
Hoe om die deposito- en terugbetalingslenter te vermy:
Geen terugbetaling behoort gemaak te word sonder om met die bank te verifieer dat 'n deposito geldig is nie.
Wag vir alle tjekdeposito's om verreken te word alvorens goedere/dienste voorsien word.
Beskerm persoonlike en maatskappy-inligting.
Personeel in jou organisasie wat finansies hanteer, behoort touwys gemaak te word oor alle slenters.